În perioada 19-24 mai, la Abu Dhabi, în Emiratele Arabe Unite, au loc Campionatele Mondiale de Judo, iar printre invitații speciali prezenți la eveniment se numără și fostul mare portar român Helmuth Duckadam, cunoscut printre microbiști și sub numele de ”eroul de la Sevilla”.
După ce în urmă cu 10 zile a fost prezent la Craiova pentru o întâlnire cu iubitorii fotbalului din Cetatea Băniei, Duckadam a plecat la Abu Dhabi pentru a reprezenta sportul românesc la Mondialul de Judo.
Invitația pentru fostul mare portar al Stelei a venit din partea lui Marius Vizer, președintele Federației Internaționale de Judo, care a dorit să aibă alături oameni importanți din mai multe domenii la CM de Judo.
În discursul susținut în cadrul ceremoniei de deschidere a evenimentului, Vizer a salutat prezența la acest eveniment major a legendarului portar al echipei Steaua București, câștigătoare a Cupei Campionilor Europeni în 1986.
Helmuth Duckadam a rămas în istoria fotbalului mondial după ce a apărat 4 penalty-uri în finala de la Sevilla dintre Steaua și FC Barcelona, performanța sa fiind una de Cartea Recordurilor, ce cu greu va mai putea fi egalată vreodată.
Iar faptul că ”eroul de la Sevilla” s-a aflat pe această listă selectă a invitaților prezenți la CM de Judo este încă o recunoaștere a valorii sale. Și un mare merit îi aparține lui Marius Vizer, cel mai important român din sportul mondial la ora actuală.
Președinte al Federației Internaționale de Judo din anul 2007, după ce înainte a fost și președintele Federației Europene de Judo, Marius Vizer este nume care impune un mare respect în sportul mondial. Iar din poziția pe care o ocupă, a sprijinit în permanență foste și actuale glorii ale sportului românesc, pe care a ținut să le aibă aproape ori de câte ori a avut ocazia.
În afara de Helmuth Duckadam, președintele Federației Internaționale de Judo are și alți invitați de seamă de pe întreg mapamondul, printre care îi amintim pe celebrul cântăreț italian Al Bano Carrisi și pe Shin Koyamada, actorul japonez din filmul ”Ultimul Samurai”.
Pe lângă prezența la competiția în sine din capitala Emiratelor Arabe Unite, Helmuth Duckadam a participat și la petrecerea aniversară a lui Al Bano Carrisi, care luni, 20 mai, a împlinit vârsta de 81 de ani.
România va fi reprezentată de 9 sportivi la Campionatul Mondial de Judo de la Abu Dhabi. La feminin vor concura Florentina Ivănescu și Amanda Zuaznabar-Torres, ambele în cadrul categoriei 63 kg.
La masculin, delegația noastră îi va avea în concurs pe Alexandru Raicu (73 kg), Ioan Dzițac (73 kg), Adrian Șulcă (81 kg), Vlad Vișan (90 kg), Alex Creț (90 kg), Asley Gonzalez (100 kg) și Vlăduț Simionescu (+100 kg).
Cele mai mari speranțe la o medalie vin din partea lui Alex Creț, medaliat cu bronz la Europene, dar se speră în evoluții bune și din partea lui Alexandru Raicu, Ioan Dzițac, Asley Gonzalez și chiar Florentina Ivănescu, care trage tare pentru calificarea la Jocurile Olimpice de la Paris.
La Campionatul Mondial din Emiratele Arabe Unite sunt înscriși 676 de judoka din 109 țări. Dintre aceștia 358 vor participa la masculin și 318 la feminin.